Line Barfod (EL), 2004-10-21:
Jeg vil gerne starte med at sige, at Enhedslisten synes, det er positivt, at der løbende sker en udvikling af politiets metoder til at opklare forbrydelser.
Vi mener også, at det kan være vigtigt for politiet at have forskellige registre, som kan hjælpe til at opklare forbrydelser.
Men når man ser på, hvad det er for nogle metoder, man giver politiet, er det vigtigt at holde balancen i forhold til det overvågningssamfund, som alle siger at vi ikke ønsker.
Jeg vil gerne starte med at citere en ledende artikel i Berlingske Tidende den 30. september 2004: »Et retssamfund kendes bl.a. på, at det afbalancerer hensynet til almenvellet med hensynet til den enkelte borger, og med dette forslag er vi ganske tæt på at miste balancen.«
Måske skulle man anbefale justitsministeren at melde sig til et aftenskolekursus i hverdagsjura for begyndere.
Der ville hun lære, at det i dansk ret gælder, at enhver i princippet er uskyldig, indtil en domstol har vurderet det modsatte, eller vedkommende har tilstået naturligvis.«
Og lidt længere nede i lederen i Jyllands-Posten: »Vi vil ikke som udgangspunkt betragtes som forbrydere.«
Derfor er det dybt problematisk, at forslaget ikke bare viderefører de sletningsregler, som vi var imod, allerede da dna-registeret blev indført, men udvider muligheden for at opbevare oplysninger om personer, som ikke er fundet skyldige i en forbrydelse.
Jeg vil også gerne henvise til, at Institut for Menneskerettigheder i sit høringssvar henviser til en rekommandation fra Europarådet, som Danmark desværre har taget forbehold over for.
Europarådet anbefaler, at dna-profiler af sigtede personer slettes fra registeret, når de sigtede personer ikke er dømt.
Datatilsynet kommer også i sit høringssvar med en lang række betænkeligheder ved forslaget, og derfor kan vi fra EnhedsM007.fm Page 426 Monday, November 1, 2004
10:03 AM
listens side altså ikke støtte forslaget, for vi mener ikke, at man skal registrere uskyldige personer.
Som både fru Anne Baastrup og fru Elisabeth Arnold var inde på, er der også spørgsmålet om opbevaring af det biologiske materiale, der ligger til grund for dna-registeret.
Vi vil også gerne støtte det, jeg forstod som en opfordring til at vente med at færdiggøre lovforslaget, til arbejdsgruppen er kommet med et resultat, så vi kan sikre nogle regler for opbevaring i den biobank, som ligger til grund for dna-profilerne.
Hr. Helge Adam Møller var i sin debat med fru Elisabeth Arnold inde på, at der findes reguleringer af alle biobanker, men problemet er jo, at det er noget meget, meget nyt, at vi overhovedet begynder at se på regulering af biobanker.
Lige præcis angående det register på Seruminstituttet, som hr. Helge Adam Møller omtalte, er det jo vigtigt, at folk har tillid og ved, hvad de blodprøver, der bliver taget af deres nyfødte børn, bliver brugt til og ikke bliver brugt til, hvornår politiet kan få adgang til dem, og hvornår de ikke kan få adgang til dem.
Derfor er det vigtigt, at vi ser på den type regler, så folk har en mulighed for at undersøge, hvad der egentlig er gældende for de biobanker, hvor dele af dem selv eller deres børn opbevares.
Det vil vi meget gerne være med til at se nærmere på.